Зәйтүнә ролен башкарган Гөлнара Мулланурова белән интервью

	Бүген татар кино сәнгатенең киләчәге турындагы бәхәсле фикерләрне еш ишетергә туры килә. Әмма ничек кенә булмасын, ел да уздырылып килүче Казан халыкара мөселман киносы фестивале татар киносының барлыгы турында сөйли. Чөнки фестивальдә үзебезнең фильмнар да ел саен катнашып килә. Узган елгы Мөселман кинофестиваленең конкурстан тыш программасына кертелгән «Күк капусы ачылганда» фильмы күпләрнең игътибарын җәлеп итте.	 Тукай тормышы турындагы әлеге картина тарихи чорны сурәтләве, яшь актёрларның башкару сәләте ягыннан югары бәягә лаек. Тукайның сөйгәне Зәйтүнә ролен башкарган яшь актриса Гөлнара Мулланурова – Казан кызы. Кинода төшү серләре, иҗади планнары турында Гөлнараның үзе белән күрешеп сөйләштек.

– «Күк капусы ачылганда» – тамашачыны Тукай заманына кайтара торган фильм. Тукай кебек бөек шәхеснең сөйгән кызы Зәйтүнә ролен башкару авыр булдымы?

– Әлбәттә, тарихи герой роленә керү һәрвакыт авыррак. Чөнки чор да, кешеләр дә башка төрле булган. Ә Зәйтүнә образы күңелемә якын булды. Ул вакыттагы татар хатын-кызлары тыйнак, сабыр булулары белән билгеле. Ә менә Зәйтүнә үз вакыты өчен бик кыю кыз булган. Аның үҗәтлеге, максатчанлыгы миндә әлеге образга карата хөрмәт уятты. 

– Үзеңдә Зәйтүнәдә булган кайсы сыйфатларны атый аласың?

– Үз мәхәббәтенә тугрылыгы, сафлыгы, кирәк чакта тыйнак һәм кирәк чакта кыю була белүе ягыннан без Зәйтүнә белән охшаш. 

– Әзер фильмны караганда нинди хисләр кичердең?

– Беренче мәртәбә фильмны кинозалда тамашачылар белән бергәләп карадым. Үземне сценарийны белмәгән, актёрлар белән таныш түгел кебек иттереп күз алдыма китердем дә, бирелеп китеп күзәттем. Фильм бик ошады: көләсе дә килде, елата торган урыннары да бар иде. Тукай кебек даһи шәхес белән якыннанрак танышырга мөмкинлек биргәннәре өчен режиссёрга һәм сценарий авторларына (Рабит Батулла һәм Нурания Җамали) бик зур рәхмәт!

–Фәрит Дәүләтшин – тәҗрибәле режиссёр. Ул таләпчәнме? Аның белән эшләү ничегрәк булды?

–Моңа кадәр Фәрит абыйның «Мәдинә. Мәхәббәт сынаулары» исемле яшьләргә аталган нәфис фильмында төшкән идем. Аны күптән түгел «Яңа гасыр» каналында берничә сериягә бүлеп күрсәттеләр. Шулай ук VIII халыкара мөселман кинофестивалендә катнашкан «Собака» фильмында төшү бәхете дә тәтеде. Аның режиссёры да Фәрит Дәүләтшин. Дөресен әйткәндә, минем башка режиссёрлар белән эшләп караганым да юк. Фәрит абый кешеләрне яхшы аңлый торган кеше, аның белән эшләү шәхсән миңа бик җиңел һәм рәхәт булды.

– Былтыр син КДМСУның театр факультетын тәмамладың. Ә менә кино өлкәсенә ничек килеп эләктең?

– 2 курста укыганда «Яңа гасыр» телевидениесе уздырган кастингка катнашырга килдем. Әмма яшьлегем белән туры килмәдем. Биредә Нурания апа Җамали белән таныштым һәм ул кирәк булганда, миңа туры килерлек роль килеп чыккан очракта шалтыратырга вәгъдә бирде. Ул вакытта аңа ышанып та бетмәгән идем, әмма берничә айдан Нурания апа укытучыларымнан сораштырып, мине үзе эзләп тапты. Нәкъ менә ул мине Фәрит абый Дәүләтшин белән таныштырды да инде. Күп тә узмады, «Мәдинә. Мәхәббәт сынаулары» фильмын төшерүгә керештек.

– Син җырлыйсың да әле. Бу сәләтеңне һөнәреңдә кулландыңмы?

– Әлбәттә! «Мәдинә. Мәхәббәт сынаулары»нда минем җыр яңгырый. Күптән түгел клибын төшердек.

– Шигырьләр, җырлар да язасың икән... Илһам кайчан һәм ни рәвешле килә?

– Әйтмичә, шалтыратмыйча гына – көтмәгәндә килә (елмая). Кайвакытта айлар буе бернәрсә дә язмаган чаклар була. Илһам килмәсә, язарга алынмыйм да. Килсә, тизрәк язып куям. Алай эшләмәгәндә, онытыла.

– Иҗатыңда төп тәнкыйтьче кем?

– Әнием...

– Бүген ниләр белән янып яшисең?

– Казан филармониясендә алып баручы булып эшлим. Кинода төшәргә дә уйларым бар. Иҗади планнарым зурдан, әмма аларны әлегә ачмый торам.
  
	Ләйсән ИСХАКОВА	
Сәхнә

	№ 5 |  	


